РЕГЛАМЕНТ (ЕС) № 540/2010 НА ЕВРОПЕЙСКИЯ ПАРЛАМЕНТ И НА СЪВЕТА
от 16 юни 2010 година
за изменение на Регламент (ЕО) № 1085/2006 на Съвета за създаване на Инструмент за предприсъединителна помощ (ИПП)
ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
като взеха предвид Договора за функционирането на Европейския съюз, и по-специално член 212 от него,
като взеха предвид предложението на Европейската комисия,
след консултации с Комитета на регионите,
в съответствие с обикновената законодателна процедура (1),
като имат предвид, че:
(1)
Регламент (ЕО) № 1085/2006 (2) предвижда помощ за страните кандидати и за потенциалните страни кандидати за постепенното им привеждане в съответствие със стандартите и политиките на Европейския съюз, включително при необходимост с достиженията на правото на ЕО, с оглед на членство в Съюза.
(2)
Член 49 от Договора за Европейския съюз постановява, че всяка европейска държава, която зачита и се ангажира да насърчава ценностите, посочени в член 2 от посочения договор, а именно човешкото достойнство, свободата, демокрацията, равенството, правовата държава и зачитането на правата на човека, включително на правата на хората, които принадлежат към малцинства, може да подаде молба за членство в Съюза.
(3)
В своите заключения Европейският съвет от 14 декември 2006 г. изрази подновен консенсус относно разширяването, включително и принципа, според който всяка страна кандидат се оценява според нейните собствени заслуги.
(4)
Вследствие на молбата на Република Исландия за членство в Европейския съюз, подадена на 16 юли 2009 г., Съветът прикани Комисията да представи своето мнение относно кандидатурата на Исландия. Следователно Исландия може да бъде считана за потенциална страна кандидат.
(5)
Съгласно Регламент (ЕО) № 1085/2006 помощ за потенциални страни кандидати и страни кандидати от Западните Балкани и за Турция се предоставя, inter alia, в съответствие с европейските партньорства и партньорствата за присъединяване.
(6)
Исландия е член на Европейското икономическо пространство. С оглед на това се предоставя помощ по силата на Регламент (ЕО) № 1085/2006, като се отчитат надлежно докладите и стратегическите документи, които са част от пакета от годишни мерки на Комисията, свързани с разширяването,
ПРИЕХА НАСТОЯЩИЯ РЕГЛАМЕНТ:
Член 1
Регламент (ЕО) № 1085/2006 се изменя, както следва:
1.
В член 4 се добавя следната алинея:
„Помощ за Исландия се предоставя, по-специално като се отчитат докладите и стратегическите документи в пакета от мерки за разширяването.“;
2.
В приложение II след „Босна и Херцеговина“ се вмъква следното:
„-
Исландия“.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Страсбург на 16 юни 2010 година.